MobilePay vil ud i Europa

Selv om MobilePay får hård konkurrence fra både Apple, Google og en række andre spillere, har den danske betalingstjeneste ikke tænkt sig at rulle om på ryggen. Tværtimod. Det er ikke komplet urealistisk, at du kan betale med MobilePay næste gang du er på sommerferie et sted i Europa.

I september måned dannede MobilePay sammen med seks andre europæiske mobil-betalingsløsninger det såkaldte European Mobile Paymen System Association, EMPSA, der rammer mere end 25 millioner brugere i Europa. Det skriver Børsen. Målet er, at MobilePay skal kunne bruges i andre europæiske lande.

Samarbejdet skal sørge for, at de europæiske banker skal arbejde tæt sammen om opbygningen af infrastruktur, hvilket er nødvendigt for at få systemerne til at tale sammen. Ifølge MobilePays administrerende direktør, Claus Bunkenborg, er der allerede nedsat arbejdsgrupper, der arbejder med problematikken.

– Når vi først er blevet enige om reglerne, så drejer det sig om få måneder før vi er oppe at køre, siger Claus Bunkenborg til Børsen.

Han fortæller desuden, at der, ud over de syv stiftende virksomheder, står yderligere 30 samarbejdspartnere klar til at komme ind i varmen hos EMPSA.

Herhjemme oplever MobilePay en stigende konkurrence fra udenlandske mobile betalingsløsninger, specielt Apple Pay og Google Pay.

MobilePay vil ud i Europa